Þetta kemur fram á Facebook-síðu lögreglunnar á Norðurlandi vestra . Lögreglan biðlar til fólks að halda kyrru fyrir enda verður ekkert ferðaveður á morgun . Búast má við víðtækum vegalokunum í umdæminu strax í fyrramálið . Fólki er einnig bent að huga sérstaklega vel að öllum lausamunum utandyra , svo sem ruslatunnum og öðru sem gæti valdið tjóni og eða skaða . Sjávarmál verður í hærra lagi og því eru smábátaeigendur beðnir um að huga að bátum sínum og festa þá vel . Allt skólahald í umdæminu , í leik - , grunn - og framhaldsskólum , fellur niður og öll íþróttamannvirki verða lokuð . Rafmagn gæti einnig raskast vegna veðurs . Gangi veðurspá að fullu eftir þarf fólk að verða meðvitað um að það getur reynst miklum erfiðleikum bundið fyrir viðbragðsaðila að komast á vettvang og getur tekið langan tíma . Það þarf samt að sjálfsögðu að tilkynna allt tjón strax . Minnt er á neyðarnúmerið : 1-1-2 .